Der er lagt op til et brag af en fest, når Dansk Melodi Grand Prix 2019 ruller over skærmen lørdag den 23. februar klokken 20.

Showet, der i år sendes fra Boxen i Herning og har Johannes Nymark og Kristian Gintberg som værter, byder nemlig på ti helt nye popsange, der skal dyste om at blive Danmarks bidrag ved Eurovision Song Contest i Tel Aviv i maj.

Læs også : Find din favorit: Hør alle sangene til Dansk Melodi Grand Prix allerede nu

De ti udvalgte sange fremføres af et bredtfavnende felt, der byder på flere etablerede kunstnere og en række helt nye navne, som du kan glæde dig til at stifte bekendtskab med.

Blandt de mest velkendte ansigter er Julie Berthelsen, der stiller op sammen med den anerkendte, grønlandske sangerinde Nina Kreutzmann Jørgensen. Med sangen 'League of Light' bringer de for første gang siden 1979 det grønlandske sprog ind i Dansk Melodi Grand Prix.

Sange på adskillige sprog

Fransk er heller ikke et sprog, vi normalt hører i Dansk Melodi Grand Prix, men ikke desto mindre gemmer der sig en række franske strofer - og en enkelt tysk! - i nummeret 'Love Is Forever', der fremføres af årets yngste deltager, 20-årige Leonora.

Og minsandten om der ikke også bliver plads til et par spanske gloser i årets felt. De leveres af Jasmin Gabay i nummeret 'Kiss Like This'. Jasmin Gabay sang kor for Anja i Eurovision Song Contest 2017, men er nok mest kendt for sin deltagelse i 'Den store bagedyst' i efteråret, hvor hun nåede hele vejen til finalen.

Kendt fra tv er også Sigmund, der under Sanne Salomonsens vinger nåede semifinalen i X Factor sidste år. Nu forsøger han sig i Dansk Melodi Grand Prix med sangen 'Say My Name'.